Diari Oficial de la Generalitat Valenciana


Sumari del DOGV 6810, del 04-07-2012 (2012/6552)

RESOLUCIÓ de 29 de juny de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Agència Valenciana de l'Energia (AVEN) i l'Autoritat Portuària de València, per a la realització d'un pla de transport en el port de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6810

Data del DOGV
:   04-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6552


Data del document
:   29-06-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 29 de juny de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Agència Valenciana de l'Energia (AVEN) i l'Autoritat Portuària de València, per a la realització d'un pla de transport en el port de València. [2012/6552]
L'Agència Valenciana de l'Energia (AVEN) i l'Autoritat Portuària de València han subscrit, després de la tramitació prèvia reglamentària, el 30 de maig de 2012, el conveni de col·laboració per a la realització d'un pla de transport en el port de València.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 516/2012, i que figura com a annex d'esta resolució.
València, 29 de juny de 2012.- La directora general del Secretariat del Consell i Relacions amb les Corts: Mª Teresa Lleó Alonso.
Conveni de col·laboració entre l'Agència Valenciana de
l'Energia (AVEN) i l'Autoritat Portuària de València, per a la realització d'un pla de transport en el port de València.
València, 30 de maig de 2012
Reunits, d'una part, Antonio Cejalvo Lapeña, director de l'Agència Valenciana de l'Energia (d'ara en avant AVEN), que actua en nom i representació d'esta, i facultat per a este acte per la Resolució de 24 de maig de 2006, del president de l'AVEN, sobre delegació de firma, i, d'una altra part, Rafael Aznar Garrigues, president de l'Autoritat Portuària de València, facultat per a este acte pel Consell d'Administració de l'Autoritat Portuària de València del dia 28 de març de 2012. Es reconeixen recíprocament capacitat legal per a atorgar el present conveni i, en virtut d'això, exposen,
Primer
Que l'AVEN és una entitat de dret públic creada per Llei 8/2001, de 26 de novembre (DOCV núm. 4138, de 29.11.2001), i desplegada per Decret 9/2002, de 15 de gener (DOCV núm. 4173, de 22.01.2002), del Govern Valencià, pel qual s'aprova el reglament de funcionament de l'Agència, modificat per Decret 30/2004, de 27 de febrer, del Consell de la Generalitat, adscrita a la Conselleria d'Infraestructures i Transport de la Generalitat.
Segon
Que en la llei de creació de l'AVEN s'establixen com a fins i funcions de l'Agència el desenrotllament de la política energètica en l'àmbit de la Comunitat Valenciana, en el marc de la política energètica comuna de la Unió Europea, tenint encomanades, entre altres actuacions, l'impuls i la realització d'iniciatives en relació amb la millora de l'eficiència energètica, estalvi energètic, diversificació energètica, el foment de l'ús racional de l'energia i la promoció i desenrotllament de la formació i investigació en matèria d'energies renovables.
Tercer
Que en el marc de les actuacions que l'AVEN realitza en matèria d'estalvi i diversificació energètica, va subscriure en data de 28 de març de 2008 un conveni amb l'Institut per a la Diversificació i Estalvi de l'Energia (IDAE) on es regulen els mecanismes de col·laboració per a aconseguir els objectius previstos en el Pla d'Acció de l'Estratègia d'Estalvi i Eficiència Energètica en l'àmbit de la Comunitat Valenciana.
Quart
Que per Orde 7/2011, de 20 d'abril, el president de l'AVEN convoca ajudes en el marc del Pla d'Acció de l'Estratègia d'Estalvi i Eficiència Energètica (PAE4+) en el sector transport per a l'exercici 2011, en l'àmbit de la Comunitat Valenciana, on es preveu la concessió de les ajudes per mitjà de la subscripció del corresponent conveni entre l'AVEN i l'entitat beneficiària.
Quint
Que entre les mesures establides en l'Orde 7/2011, de 20 d'abril, es troba l'actuació T22B «Estudis de plans de transport per a empreses», que pretén dur a terme la realització de plans de transport a centres d'activitat dirigits a canviar el mode majoritari de desplaçament al lloc de treball en vehicle turisme amb baixa ocupació.
Sext
Que basant-se en els criteris establits per la Comissió d'Avaluació del Pla d'Acció de l'Estratègia d'Estalvi i Eficiència Energètica de 14 de novembre de 2011, i d'acord amb la Resolució de concessió de 16 de novembre de 2011, del president de l'AVEN, s'ha seleccionat l'Autoritat Portuària de València com a beneficiària de l'ajuda per a la realització d'un pla de transport en el port de València, dins del Programa d'Estalvi i Eficiència Energètica en el Transport, i per la quantia que es determina en l'esmentada resolució.
Sèptim
Que l'Autoritat Portuària de València està interessada a aconseguir un estalvi energètic en les seues instal·lacions i una reducció de l'impacte ambiental derivat de la transformació, transport i utilització de l'energia, a través de l'aplicació de l'actuació descrita en l'apartat anterior.
Amb el propòsit de fer possible tot el que antecedix, se subscriu este conveni d'acord amb les clàusules següents:
Primera. Objectiu del conveni
Este conveni té com a objectiu establir les condicions i obligacions derivades de l'ajuda concedida a l'Autoritat Portuària de València (núm. d'expedient E4T22B/2011/1) mitjançant Resolució de 16 de novembre de 2011, del president de l'AVEN, per a la realització d'un pla de transport en el port de València.
Segona. Descripció de les actuacions
L'esmentada mesura consistix en la realització d'un estudi de caràcter integral de la mobilitat en les instal·lacions dependents de l'Autoritat Portuària en el port de València, que haurà de planificar i programar les actuacions en totes les àrees que afecten la mobilitat d'este, per a la qual cosa haurà d'arreplegar les estratègies i instruments necessaris i adequats que aconseguisquen l'ús coordinat i eficient dels distints mitjans de transport, i més concretament sobre:
- La regulació i control de l'accés i de l'estacionament en els centres.
- El desenrotllament i millora de l'oferta dels diferents modes de transport públic.
- Estudi de mesures que fomenten l'ús de transport col·lectiu als centres d'activitat (servici llançadora, cotxe compartit, cotxe multiusuari, etc.).
- El foment de la mobilitat a peu i amb bicicleta, per mitjà de la construcció i/o reserva d'espais i la supressió de barreres arquitectòniques per al vianant i la bicicleta, en un entorn adequat, segur i agradable per als usuaris.
- Alternatives d'horaris de treball.
- Conducció eficient.
L'esmentat estudi haurà de complir els continguts mínims establits en l'Orde 7/2011, de 20 d'abril, que apareixen en l'annex I d'este conveni.
Així mateix, l'estudi haurà de contindre necessàriament un apartat específic d'avaluació energètica i un altre de síntesi i conclusions.
Prèviament a la finalització del pla de transports, haurà de ser sotmés a participació pública. Del procediment de consulta podrien resultar aportacions positives al pla, que es traduirien en modificacions al document elaborat.
Tercera. Finançament
El pressupost total màxim que aportarà l'Agència Valenciana de l'Energia per a la realització de les actuacions previstes en este conveni és de 15.255 euros, de conformitat al que disposa l'annex I, apartat d, de l'Orde 7/2011, de 20 d'abril, corresponent al 60% del cost elegible de l'estudi i la destinació del qual serà l'execució de les actuacions descrites en la clàusula segona destinades a la redacció de plans de transport per a empreses, i d'acord amb les especificacions que establisca l'AVEN.
L'esmentat import serà abonat per l'AVEN a l'Autoritat Portuària de València en funció del pressupost d'adjudicació de l'actuació i fins a un màxim de 15.255 euros, una vegada presentada documentació justificativa del gasto incorregut, d'acord amb el que establix l'article 16 de l'Orde 7/2011, de 20 d'abril.
El termini de presentació de la documentació justificativa del gasto s'establix fins al 28 de setembre de 2012.
Quarta. Compromisos de les parts
Per part de l'AVEN:
- Realitzar el seguiment de les actuacions dutes a terme, per a aconseguir una millor consecució dels objectius.
- Col·laborar i assessorar l'Autoritat Portuària de València en totes les qüestions relatives a la implantació de les mesures emparades pel present conveni.
Per part de l'Autoritat Portuària de València:
- Informar l'AVEN de la tramitació i adjudicació de l'expedient objecte del conveni.
- Ajustar-se, en l'execució de les actuacions objecte d'este conveni, al compliment de les obligacions arreplegades en l'Orde 7/2011, de 20 d'abril, i al que establix la notificació de concessió de l'ajuda.
- Amb la firma del conveni, l'Autoritat Portuària de València manifesta el seu compromís de dur a terme les mesures que propose l'esmentat estudi sempre que siguen tècnicament i econòmicament viables.
- Facilitar una còpia de l'estudi realitzat, tant en suport paper com a electrònic.
- Facilitar a l'AVEN les dades i la informació que es requerisca, relativa a l'execució de les mesures emparades pel conveni.
- Acreditar la realització de les actuacions objecte del conveni, presentant la documentació justificativa del gasto d'acord amb el que establix l'article 16 de l'Orde 7/2011, de 20 d'abril, i segons el que s'indica en l'annex II d'este conveni, i la data límit per a això serà el 28 de setembre de 2012.
- Si així se li sol·licita, l'entitat haurà de sotmetre's a les actuacions de comprovació i verificació de l'activitat subvencionada efectuades per l'AVEN, així com a les actuacions de control financer de la Intervenció General de la Generalitat valenciana en relació amb les ajudes rebudes.
Quinta. Difusió
L'AVEN i l'Autoritat Portuària de València es comprometen a:
- Esmentar-se mútuament com a participants en els projectes en tota la documentació tècnica, administrativa, de difusió i promocional, susceptible de ser de coneixement públic.
- Participar en les presentacions públiques que es requerisquen per al desenrotllament de les activitats del projecte.
- Fer figurar els elements de la imatge corporativa d'ambdós entitats i de l'IDAE en tota la documentació tècnica i administrativa i elements de comunicació que el desplegament dels projectes requerisquen. Als anteriors efectes i per al correcte desenvolupament del que s'ha establit més amunt, tant l'Autoritat Portuària de València com l'AVEN se cedixen, amb caràcter temporal, el nom, logotip i senyals o manifestacions d'identitat corporativa pel temps de duració d'este conveni, sense que puga entendre's en cap cas que cedixen un altre dret o titularitat sobre estos, siga quin siga el temps que transcórrega. Esta cessió tindrà caràcter gratuït i s'utilitzarà exclusivament en la documentació relativa als programes o activitats objecte de l'esmentat conveni. En este sentit, s'informa que l'Autoritat Portuària de València és titular de la marca comunitària núm. 2900249, atorgada i en vigor. A la terminació d'este conveni i siga quina siga la seua causa, les parts cessaran amb caràcter immediat en l'ús autoritzat a què es referix esta clàusula.
Sexta. Protecció de dades
D'acord amb la Llei Orgànica 15/1999, de 13 de desembre, de Protecció de Dades de Caràcter Personal (d'ara en avant LOPD), el legal representant firmant d'este conveni i el seu annex o annexos, així com qualssevol altres persones les dades personals de les quals es recullen en este conveni com a interlocutors en les relacions per a l'execució d'este, reconeixen quedar informades i consentir que les esmentades dades personals així com les que siguen generades durant l'execució de la relació contractual siguen necessàriament tractades en un fitxer responsabilitat de l'Autoritat Portuària de València (d'ara en avant APV) amb la finalitat de dur a terme la gestió, desenrotllament, compliment i control de la relació contractual, així com enviament i personalització de documentació tant per mitjans electrònics com postals, agenda de contactes i manteniment d'històrics de relacions comercials pels terminis legalment establits.
Així mateix, les dades seran cedides a altres tercers en els casos legalment previstos tal com auditors financers, òrgans de l'administració competents per motius de control, registre i inspecció i fedataris públics en cas d'elevació a públic del document.
Els titulars de les dades es comprometen a comunicar en el menor termini de temps a l'APV qualsevol variació de les dades arreplegades en este conveni o les generades durant l'execució d'este, a fi que l'esmentada entitat puga procedir a la seua actualització. Fins que no es comunique el contrari, l'APV entendrà que les dades proporcionades són exactes i actuals.
Tant l'APV com l'AVEN són de forma independent i individual responsables d'un tractament de dades personals i cada una haurà d'assumir les seues pròpies obligacions i responsabilitats d'acord amb el que disposa este conveni, la LOPD i la seua normativa complementària i de desplegament, tant davant els interessats titulars de les dades com l'Agència Espanyola de Protecció de Dades.
No obstant això, i per al cas en què cada part haja de cedir o comunicar informació emmagatzemada en un tractament de la seua responsabilitat a l'altra, ambdós garantiran que, prèviament, el tractament haurà sigut degudament declarat davant del Registre General de Protecció de Dades i que es comprometen a complir amb les garanties establides en la LOPD següents:
- Que les dades objecte de la cessió seran obtingudes complint amb totes les obligacions previstes en la LOPD respecte del dret d'informació arreplegat en els articles 5 i 27 de la LOPD, així com respecte del principi d'autodeterminació dels articles 6 i 11.
- Que les dades que se cediran han sigut obtingudes i complixen el principi de qualitat de la informació que inclou, d'una banda, que les dades són adequades, pertinents i no excessives en relació amb l'àmbit i les finalitats determinades, explícites i legítimes per a les que s'hagen obtingut, i d'un altra, que són exactes i posades al dia de manera que responen amb veracitat a la situació actual de l'afectat, sent cancel·lats i substituïts d'ofici per la part cedent quan resultaren ser inexactes, en tot o en part, o incompletes, sense perjuí dels drets d'accés rectificació i cancel·lació per part de l'afectat.
- Sempre que es mantinga el tractament per la part cessionària, la part cedent comunicarà a la cessionària en el termini de 10 dies des que reba una notificació de l'interessat exercitant els seus drets de rectificació i/o cancel·lació, les dades degudament rectificades i/o cancel·lades, segons siga procedent.
A més, cada part es compromet si fóra necessari, de conformitat amb l'article 12 de la LOPD, a subscriure el corresponent contracte d'accés i tractament de dades de caràcter personal en la prestació de servicis.
Tant el representant o la representant legal com l'interlocutor o la interlocutora podran exercir els seus drets d'accés, rectificació, cancel·lació i oposició dirigint-se per escrit a l'APV en la següent adreça avinguda del Moll del Túria, s/n, 46455 València, o aquella que la substituïsca en el Registre General de Protecció de Dades.
Sèptima. Vigència
El present conveni entrarà en vigor l'endemà de la seua subscripció i la seua vigència conclourà el 31 de desembre de 2012, o en el moment en què estiguen finalitzades les actuacions objecte d'este i liquidats els aspectes econòmics derivats de la seua execució. No obstant això, l'esmentat termini de vigència podrà prorrogar-se per mutu acord de les parts.
El conveni podrà extingir-se anticipadament per una de les causes següents:
- Renúncia expressa del beneficiari de l'ajuda.
- Decisió unilateral per incompliment greu de les obligacions assumides per l'APV, la qual cosa haurà de ser acreditada per l'AVEN. Si es produïx este supòsit, ambdós parts hauran de complir els compromisos que a cada una els poguera correspondre i que a la data d'extinció d'este conveni estiguen pendents.
- Si per qualsevol causa fóra impossible o innecessària l'execució de les seues activitats.
Octava. Règim jurídic
El present conveni té naturalesa administrativa i es considera inclòs en l'article 4.1.d del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, per la qual cosa queda fora de l'àmbit d'aplicació d'esta, sense perjuí de l'aplicació dels principis i criteris de l'esmentada llei per a resoldre els dubtes i llacunes que puguen presentar-se.
Les parts, seguint l'esperit de col·laboració i cooperació que anima el present conveni, interpretaran, desplegaran i executaran el seu contingut tenint en compte els fins que amb este es perseguixen i es comprometen a intentar resoldre de manera amistosa qualsevol desacord que puga sorgir en el desenrotllament de la present col·laboració.
A falta d'acord en els quinze dies següents a la constatació de la discrepància, qualsevol de les parts podrà demanar la tutela dels tribunals. A tals efectes, les parts se sotmeten a la jurisdicció espanyola i a la competència dels tribunals de l'orde contenciós administratiu de la ciutat de València.
A l'empara d'esta voluntat de col·laboració, i en prova de conformitat, firmen el present conveni per duplicat exemplar, al lloc i en la data indicats en l'encapçalament.
El director de l'Agència Valenciana de l'Energia: Antonio Cejalvo Lapeña.
El president de l'Autoritat Portuària de València: Rafael Aznar Garrigues.
ANNEX I
Continguts mínims en plans de transport per a empreses
Un pla de transport és un estudi de caràcter integral de la mobilitat associada als centres d'activitat. El seu objectiu és planificar i programar les actuacions en totes les àrees que afecten la mobilitat, per a la qual cosa s'establixen els continguts mínims següents:
a) Recollida de dades inicials.
a.1. Antecedents i objectius: antecedents en matèria de mobilitat i planificació urbana que puguen afectar, interferir o condicionar la redacció de l'actual pla de transport per a empreses i les futures mesures a executar. Així mateix, s'inclourà una relació de la normativa i ordenances municipals d'aplicació en matèria de mobilitat.
S'han de reflectir els objectius concrets del pla de transport per a empreses i el seu període de vigència.
a.2. Àmbit d'estudi: delimitació i descripció detallada de la zona a estudiar.
a.3. Zonificació: zonificació utilitzada en l'estudi junt amb la justificació de la configuració adoptada en l'esmentada zonificació. En els casos en què l'empresa/centre de treball siga de dimensions considerables s'aconsella l'adopció d'una zonificació interna.
a.4. Metodologia: descripció de metodologia que s'ha de seguir en l'elaboració del pla de transport per a empreses. S'inclourà una descripció de tots els treballs de camp realitzats, detallant el seu objectiu i justificació (l'esmentat objectiu i justificació poden associar-se a l'apartat concret on s'incloguen els resultats dels treballs).
a.5. Descripció detallada de la campanya d'informació pública i participació ciutadana, i presentació dels resultats.
a.6. Caracterització del sistema de transport: oferta i demanda.
L'anàlisi de l'oferta ha de permetre conéixer les infraestructures i servicis de transport que possibiliten els desplaçaments amb origen i destinació l'àrea d'estudi, com els desplaçaments interns, a través de:
- Infraestructura de vianants: inventari i avaluació dels itineraris de vianants principals.
- Infraestructura per a ciclistes: inventari i avaluació de la xarxa de vies ciclistes, servicis de lloguer/préstec de bicicletes, aparcaments.
- Infraestructures per al transport públic: inventari i avaluació de la infraestructura per al transport públic, dels servicis del transport oferits, dels intercanviadors.
- Infraestructura per al transport privat: inventari i avaluació de la xarxa viària principal i la xarxa viària interna.
- Aparcament: inventari i avaluació de l'aparcament públic i privat en l'àrea d'estudi.
L'anàlisi de la demanda ha de permetre conéixer la forma en què es produïxen els desplaçaments, a través de:
- Factors determinants de la demanda.
- Anàlisi de la demanda de desplaçaments: volum de desplaçaments, repartiment modal, distribució temporal i espacial dels desplaçaments.
- Anàlisi de la demanda d'aparcament.
- Anàlisi de la demanda del transport de mercaderies.
Ajust de l'oferta i la demanda: ha de reflectir l'equilibri existent entre l'oferta del transport ja inventariat i la demanda existent en l'àrea d'estudi. Així mateix, ha de contindre les conclusions de l'adequació del dimensionament de les diferents infraestructures i la qualitat i eficiència dels servicis del transport oferits.
b) Diagnòstic del sistema de mobilitat existent.
Fortaleses i debilitats. Ha d'incloure les conclusions obtingudes després de l'anàlisi del sistema de mobilitat, identificant els problemes, debilitats i fortaleses.
c) Disseny de propostes/mesures.
En la seua definició s'inclourà l'objectiu buscat, resultat esperat, estimació del cost econòmic d'execució, estimació del termini d'execució, estimació del període de vigència de la mesura, valoració energètica on s'estime l'estalvi en combustible i en emissions de CO2 com a conseqüència de l'aplicació de la proposta/mesura. Entre les propostes/mesures es farà especial insistència en el foment dels modes blans (a peu i bicicleta), així com en la introducció del vehicle elèctric com a nova opció de mobilitat.
d) Campanya de control i seguiment.
S'han de dissenyar els sistemes de seguiment del pla, configurar els organismes responsables, planificar el seguiment i el control al llarg del període de vigència del pla, i adoptar o definir els indicadors adequats per a quantificar l'evolució del sistema de mobilitat.
e) Plànols.
Atés que gran part de la documentació inclosa en un pla de transports per a empresa seguix una distribució espacial en el territori, s'hauran d'incloure els plànols que permeten una definició completa de la informació. El contingut mínim en plànol serà:
- Plànol de localització de l'àrea d'estudi, on es reflectisca la seua ubicació del centre de treball respecte al municipi a què pertany.
- Plànol de zonificació. En aquells casos en els quals s'utilitze també una zonificació interna, esta haurà de reflectir-se en els plànols.
- Plànol de caracterització de l'oferta del transport que incloga les infraestructures associades a cada mode de transport i els servicis del transport.
- Plànol de caracterització de la demanda del transport, que incloga la distribució espacial dels desplaçaments (resultat de la matriu O/D).
f) Síntesi i conclusions.
Com a document final s'inclourà un apartat de síntesi i conclusions que arreplegue per cada una de les propostes/mesures els valors següents:
- Nom de l'actuació.
- Indicador associat, que permeta avaluar els resultats de l'actuació en el temps.
- Valor de l'indicador associat en escenari actual i valor de l'indicador en un escenari futur (valor esperat).
- Pressupost estimat d'execució de l'actuació.
- Termini d'execució estimat.
- Estalvi energètic en consum de combustible.
- Estalvi en emissions de CO2.
Aspectes formals en la presentació del document:
Atesa l'extensió del document, és important cuidar els seus elements formals. D'esta manera s'hi inclourà:
- Índex general dels toms que conformen el document, en cas de comptar amb diversos toms.
- Índex particular del contingut de cada un dels toms.
- Índex de plànols.
- El document ha d'estar numerat en tots els seus fulls.
- Els plànols han d'estar numerats i comptar amb un caixetí on aparega com a mínim el títol del plànols, número de plànol, número de full de plànol en cas de comptar amb diversos fulls.
Els plànols que compten amb diversos fulls tindran un plànol director on es visualitze la distribució dels diferents fulls.
ANNEX II
Documentació a presentar per a la justificació de l'ajuda
Hauran d'aportar-se sense excepció tots els documents que se citen a continuació:
1. Document de sol·licitud de pagament segellat i firmat pel representant legal de l'entitat (annex II.1).
2. Informe final del projecte, segellat i firmat pel representant legal de l'entitat (annex II.2). Haurà d'explicar-hi com s'ha realitzat el projecte i quins resultats ha obtingut.
3. Relació de gastos i pagaments acords als costos subvencionables indicats en la notificació de concessió d'ajuda, segellada i firmada pel representant legal de l'entitat (annex II.3).
4. Documents justificants de gasto i pagament seguint el mateix orde en què es troben en la relació anterior. Quant als justificants de gasto, haurà d'aportar-hi originals i còpies per a la seua compulsa i segellat per l'AVEN, a fi que quede constància de la seua utilització per a la justificació de la subvenció. Bastarà l'aportació de còpies dels justificants de pagament.
5. Si és el cas, actualització de la documentació presentada anteriorment (poder del representant legal, canvi de domicili, canvi de forma jurídica...) que haguera patit alguna modificació.
6. Declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta orde i declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs (annex II.4).
7. Presentar una còpia de l'estudi realitzat, tant en suport paper com electrònic i una memòria resum del pla de transport segons model facilitat per l'AVEN, disponible en la seua pàgina web ().
8. Document de l'òrgan competent d'aprovació del compromís de dur a terme les mesures que proposen els esmentats estudis sempre que siguen tècnicament i econòmicament viables.
Justificants de gasto i de pagament.
El beneficiari haurà de presentar els justificants de gasto (originals i còpies) i pagament en el mateix orde que s'haja indicat en la relació de gastos i pagaments (annex II.3).
- Justificants de gasto.
S'entén per justificants de gasto el conjunt de documents que acrediten la realització econòmica del projecte, fonamentalment les factures, que han de reunir les condicions establides en el Reial Decret 1496/2003, de 28 de novembre, i la resta de normativa aplicable.
L'AVEN valorarà els justificants aportats per a comprovar que s'ajusten en mode i forma als gastos aprovats del projecte. L'import dels justificants finalment acceptats per l'AVEN, sense IVA, ha de sumar un valor igual o superior a la «quantitat a justificar» indicada en la notificació de l'ajuda. En cas de ser inferior, es procedirà a una minoració.
- Justificants de pagament.
S'entén per justificants de pagament el conjunt de documents que acrediten la liquidació de les quantitats degudes en els justificants de gasto.
Perquè la subvenció siga íntegrament abonada, el beneficiari haurà de presentar justificants de pagament per una quantitat equivalent a la de la «quantitat a justificar» indicada en la notificació de l'ajuda. La presentació d'una quantitat menor donarà lloc a la revocació o minoració de l'ajuda en funció del percentatge de justificants de pagament presentats.
La justificació dels pagaments ha de realitzar-se per mitjà de l'aportació de qualsevol dels documents que es detallen a continuació:
· Pagaments per mitjà d'entitat financera.
Còpia de l'extracte bancari junt amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.
· Pagaments ajornats per mitjà d'efectes avalats.
Còpia de l'extracte bancari on figuren els pagaments i còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor on s'indique que disposa d'efectes (assenyalant el seu import) per a fer efectiu el pagament de l'esmentada factura, i d'un certificat de l'entitat financera on conste que estan avalats pel banc. En tot cas, només es consideraran vàlids els efectes ajornats la data de venciment dels quals siga anterior al 30 d'octubre de 2012.
· Pagaments per mitjà de la modalitat de facturatge o confirmació de pagaments.
Document acreditatiu del pagament de l'entitat financera a l'empresa instal·ladora, així com document acreditatiu del pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu del sol·licitant/beneficiari de les quals a l'entitat financera es produïsca amb anterioritat al 30 d'octubre de 2012.
· Carta de crèdit irrevocable.
En qualsevol cas l'AVEN podrà efectuar les comprovacions que estime pertinents per a verificar la veracitat dels gastos realitzats i pagaments efectuats, així com de la resta de la documentació presentada pel beneficiari.
ANNEX II.1
SOL·LICITUD DE PAGAMENT
(1) ..., amb DNI núm. ..., en qualitat de (2) ..., en representació de ..., amb domicili a ... i NIF ..., amb poder de representació suficient segons escriptura atorgada en data ...
DECLARE sota la meua responsabilitat que el projecte denominat ..., subvencionat a través del Programa d'Estalvi i Eficiència Energètica en el Transport, de la convocatòria d'ajudes 2010, amb número d'expedient ..., s'ha executat d'acord amb les bases de l'esmentat programa i les condicions d'aprovació de l'ajuda, per la qual cosa
SOL·LICITE que efectuen les diligències necessàries per a ordenar el pagament de la subvenció aprovada, per import de ... euros, renunciant a l'import corresponent a la part del projecte no justificada.
A esta sol·licitud adjunte:
- Informe del projecte (o informe d'avanç del projecte, en cas de projectes plurianuals) i resultats obtinguts segons model.
- Relació de gastos i inversions segons model.
- Justificants de gastos i inversions elegibles realitzats (factures i pagaments / original i còpia).
..., ... de ... de 2012
(Firma del representant legal i segell del beneficiari)
(1) Nom de qui emet i firma la sol·licitud.
(2) Alcalde, etc.